Eesti tantsib

"Eesti tantsib" oli Eesti Vabariigi 100. aastapäeva tähistamise raames toimunud kampaania, mis kestis 31. detsembrist 2017 kuni 31. detsembrini 2018. Projekti eestvedajad olid Eesti Rahvusringhääling (ERR) ja Eesti Tantsuagentuur. 

Kampaania käigus kutsuti kõiki – lapsi, sõpruskondi, töökollektiive, asutusi, üksikisikuid – üles kinkima Eestile 100. aastapäevaks spetsiaalselt selleks sündmuseks valitud tantsu. Selleks tuli tants selgeks õppida, esitus filmida ning edastada video ERR-i veebilehele või jagada sotsiaalmeedias teemamärkega #eestitantsib ja #EV100.

Projekt "Eesti tantsib" jätkas Soome 100. aastapäeva tähistamiseks ellu kutsutud kampaaniat "Koko Suomi tanssii".

Projekti avaüritus toimus 31. detsembril 2017 kell 11.00, kui Eesti Televisiooni otsesaates "Sajaga juubeliaastasse" esitasid kümned tantsijad Vabaduse väljakul loo "Tuulevaiksel ööl" saatel "Eesti tantsib" projekti raames loodud tantsu.

Projekti jaoks oli veebilehele err.ee/eestitantsib välja pandud viis spetsiaalselt loodud tantsu videot koos õpetustega. Valikus olid eesti tants, kaasaegne tants, ballett, show-tants ja tänavatants. Tantsude koreograafia lõid Teet Kask, Külli Roosna, Kenneth Flak, Liisa Laine, Alisa Tsitseronova ja Argo Liik. Tantsud loodi arvestusega, et nendega saaks hakkama igaüks sõltumata tantsukogemusest.

Kõigi viie tantsu saateks kõlav muusika oli pärit Raadio 2 eestvedamisel kokku pandud ja 1. septembril 2017 avaldatud saja aasta hittide edetabelist.

+ Valikus olnud tantsud Tants  Muusika  Koreograaf eesti tants  "Tuulevaiksel ööl" (Jaan Tätte), esitajad: Liisi Koikson ja Karl-Erik Taukar (salvestus Kanal 2 saatest "Laula mu laulu")  Liisa Laine kaasaegne tants  Metsatöll "Oma laulu ei leia ma üles" (Valter Ojakäär, Leelo Tungal)  Külli Roosna ja Kenneth Flak ballett  Arvo Pärt "Spiegel im Spiegel"  Teet Kask show-tants  2 Quick Start "Neiu mustas kleidis" (Mikk Targo, Kaari Sillamaa)  Argo Liik tänavatants  Toe Tag "Deja vu" (Paul Oja, Henry Kõrvits)  Alisa Tsitseronova

"Eesti tantsib" lõppes 2018. aasta viimasel päeval suure ühestantsimisega Eesti 16 linnaväljakul: Tallinnas, Tartus, Pärnus, Narvas, Rakveres, Jõhvis, Jõgeval, Paides, Kuressaares, Kärdlas, Võrus, Valgas, Põlvas, Raplas, Viljandis ja Haapsalus. Hinnanguliselt osales viimases ühestantsimises kokku 8000 inimest. Lisaks 16 ühestantsimise linnale toimusid üle Eesti ka mitmed omaalgatuslikud tantsuaktsioonid.

Viited

Välislingid
 Projekti "Eesti tantsib" koduleht

Kategooria:Eesti Vabariik 100
Kategooria:Eesti tants